Diari Oficial de la Generalitat Valenciana


Sumari del DOGV 7397, del 06-11-2014 (2014/10844)

RESOLUCIÓ de 4 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Universitat de València (Estudi General) i la Fiscalia Provincial de València per a la posada en marxa d'un programa de mediació en matèria d'intervenció socioeducativa i execució de mesures de mig obert amb menors infractors.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7397

Data del DOGV
:   06-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10631


Data del document
:   04-11-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de novembre de 2014, de la directora general del Secretariat del Consell i Relacions amb les Corts, per la qual es disposa la publicació del conveni de col·laboració entre la Generalitat, la Universitat de València (Estudi General) i la Fiscalia Provincial de València per a la posada en marxa d'un programa de mediació en matèria d'intervenció socioeducativa i execució de mesures de mig obert amb menors infractors. [2014/10097]  
La Generalitat, la Universitat de València (Estudi General) i la Fiscalia Provincial de València han subscrit, prèvia tramitació reglamentària, el 15 de setembre de 2014, el conveni de col·laboració per a la posada en marxa d'un programa de mediació en matèria d'intervenció socioeducativa i execució de mesures de mig obert amb menors infractors.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 1094/2014 i que figura com a annex d'esta resolució.  
  
València, 4 de novembre de 2014.- La directora general del Secretariat del Consell i Relacions amb Les Corts: Marta Martí Arador.  
  
  
Conveni de col·laboració entre la Generalitat, a través de la Conselleria de Benestar Social, la Universitat de València (Estudi General) i la Fiscalia Provincial de València per a la posada en marxa d'un programa de mediació en matèria d'intervenció socioeducativa i execució de mesures de mig obert amb menors infractors  
  
València, 15 de setembre de 2014  
  
REUNITS  
D'una part, Asunción Sánchez Zaplana, consellera de Benestar Social, en nom i representació de la Generalitat, autoritzada per a la subscripció del present conveni per acord del Consell de data 1 d'agost de 2014.  
D'una altra part, Esteban Morcillo Sánchez, rector de la Universitat de València, en nom seu i representació, d'acord amb el que disposa el Decret 128/2004, de 30 de juliol, del Consell de la Generalitat, pel qual s'aproven els Estatuts de la Universitat de València (DOGV 4811, 03.08.2004).  
I d'una altra part, en representació de la Fiscalia, Antonio Montabes Córdoba, fiscal superior de la Fiscalia de la Comunitat Valenciana, segons nomenament efectuat pel Reial Decret 887/2013, de 8 de novembre (BOE 269, 09.11.2013) i la Il·lustríssima Sra. Teresa Gisbert Jordá, fiscal en cap de la Fiscalia Provincial de València, segons nomenament efectuat per Reial Decret 282/2008, de 22 de febrer (BOE 47, 23.02.2008).  
Totes les parts es reconeixen mútuament la necessària capacitat jurídica i d'obrar per a este atorgament en les representacions que ostenten i acrediten.  
  
MANIFESTEN  
  
Primer. Que la Conselleria de Benestar Social és el departament del Consell a qui correspon exercir les atribucions de la Generalitat sobre el menor infractor, derivades de l'aplicació de la Llei Orgànica 5/2000, de 12 de gener, reguladora de la responsabilitat penal dels menors.  
  
  
Segon. Que la Universitat de València (Estudi General) és una institució de dret públic, amb personalitat jurídica pròpia, que està al servici del desenrotllament intel·lectual i material dels pobles, del progrés del coneixement, de la pau, de la igualtat entre les dones i els hòmens i de la defensa ecològica del medi ambient, i que dedica especial atenció a l'estudi i desenrotllament de la cultura de la Comunitat Valenciana, i es projecta activament sobre els problemes valencians per mitjà de programes específics de docència, investigació i divulgació.   
  
D'acord amb l'article 124.1 de la Constitució Espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'estos la satisfacció de l'interés social.  
  
En matèria de responsabilitat penal de menors, i de conformitat amb allò que disposa l'article 6 de la Llei Orgànica 5/2000, de 12 de gener, reguladora de la responsabilitat penal dels menors (LORPM), correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen de realitzar-se en el seu interés i l'observança de les garanties del procediment.  
  
  
Tercer. Que en el context d'esta llei revist un particular interés la reparació del dany causat i la conciliació amb la víctima que, atenent al principi d'intervenció mínima, i amb el concurs mediador de l'equip tècnic, poden donar lloc al sobreseïment de l'expedient (articles 19 i 27.3, LORPM), o a la finalització del compliment de la mesura imposada en sentència (article 51.3, LORPM.   
A este fi, l'article 8.7 del seu Reglament, aprovat per Reial Decret 1774/2004, de 30 de juliol, preveu que les entitats públiques podran posar a disposició del Ministeri Fiscal i els jutjats de menors els programes necessaris per a realitzar les funcions de mediació.  
  
Quart. Que la Llei Orgànica 5/2000, en l'article 40.2.c, preveu expressament la possibilitat d'acordar la suspensió de l'execució de la sentència sota certes condicions, entre les quals hi ha, si el jutge així ho establix, l'obligació de realitzar l'activitat socioeducativa recomanada per l'Equip Tècnic o l'entitat pública de protecció o reforma de menors, inclús amb el compromís de participació dels pares, tutors o guardadors del menor.   
L'article 8.1 del reglament atribuïx a les comunitats autònomes la competència en l'execució de l'esmentada activitat.  
  
Quint. Que els equips tècnics de la Conselleria de Benestar Social adscrits a les fiscalies i els jutjats de menors, compostos per psicòlegs, educadors i treballadors socials, tenen la funció d'assistir tècnicament, en les matèries pròpies de la seua disciplina professional, als jutges i al Ministeri Fiscal, i poden informar sobre la possibilitat que el menor efectue una activitat reparadora o de conciliació amb la víctima, o proposar una concreta intervenció socioeducativa.   
D'acord amb l'article 19 de la LORPM, correspon també a estos equips tècnics fer les funcions de mediació entre el menor i la víctima o perjudicat, i informar el Ministeri Fiscal dels compromisos adquirits i del seu grau de compliment.  
  
Sext. La Llei Orgànica 5/2000 preveu la possibilitat d'imposar als menors infractors una sèrie de mesures que s'ha denominat de medi obert, perquè la seua execució no requerix l'ingrés dels menors en centres de reforma, la qual cosa permet dur a terme totes les actuacions previstes en el projecte individualitzat d'execució en el seu entorn sociofamiliar; i fer ús dels recursos normalitzats de l'àmbit comunitari. La mesura de prestacions en benefici de la comunitat consistix en la realització d'activitats no retribuïdes d'interés social o en benefici de persones en situació de precarietat. La mesura de realització de tasques socioeducatives obliga a participar en activitats específiques de contingut educatiu, encaminades a facilitar el desenrotllament de la competència social.  
La Conselleria de Benestar Social compta amb la col·laboració de diferents entitats locals i privades sense ànim de lucre per a l'execució de totes les mesures judicials de mitjà obert, incloses les prestacions en benefici de la comunitat i la realització de tasques socioeducatives.  
  
  
Sèptim. Per tot allò que s'ha exposat, les parts decidixen concretar la seua col·laboració per a la posada en marxa del present acord, amb la finalitat de fer efectives les previsions de la Llei Orgànica 5/2000 pel que fa a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
En conseqüència, havent arribat les parts al seu complet i total acord, decidixen formalitzar el present conveni de col·laboració d'acord amb les següents  
  
CLÀUSULES  
  
Primera. Objecte  
Constituïx l'objecte del present conveni assentar les bases de col·laboració entre la Generalitat, a través de la Conselleria de Benestar Social, la Universitat de València (Estudi General) i la Fiscalia Provincial de València per a contribuir al compliment efectiu de les disposicions de la Llei Orgànica 5/2000, de 12 de gener, reguladora de la responsabilitat penal dels menors relatives a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
  
Segona. Obligacions de les parts  
a) Obligacions de la Universitat de València  
La Universitat de València, a través de l'Institut de Trànsit i Seguretat Vial (INTRAS), i sempre en funció de la seua disponibilitat real i efectiva de mitjans personals i materials, es compromet a:  
Determinar el nombre de menors que, en cada moment, poden disposar de plaça.  
Proporcionar el personal i els recursos materials adequats per a col·laborar en la busca d'una solució extrajudicial en els casos derivats per l'equip tècnic de la Conselleria de Benestar Social, adscrit a la Fiscalia i els jutjats de menors de València.  
Seleccionar, conjuntament amb la Unitat de Mesures Judicials de la Direcció Territorial de Benestar Social de València, oït el tècnic responsable de l'execució de cada mesura, el recurs més adequat per a la realització de les tasques socioeducatives i les prestacions en benefici de la comunitat, i designar el personal idoni perquè puga supervisar l'activitat a desenrotllar pel jove.  
Presentar i explicar al menor l'activitat que haja de realitzar, i comunicar al tècnic responsable del cas qualsevol incidència que es produïsca, així com la seua finalització i adequat compliment.  
Impulsar la realització d'estudis d'investigació en el camp a què es referix el conveni.  
  
b) Obligacions de la Conselleria de Benestar Social  
1. Correspon a l'equip tècnic de la Conselleria de Benestar Social adscrit a la Fiscalia i els jutjats de menors de València:   
Valorar les circumstàncies personals del menor i la possibilitat de dur a terme una solució extrajudicial del cas, d'acord amb el procediment previst en l'article 5 del Reglament de la Llei Orgànica 5/2000.  
  
Realitzar les funcions de mediació entre el menor i la víctima o perjudicat, en aquells casos en què siga possible i convenient la conciliació o reparació directa o social del dany causat.  
Seleccionar, conjuntament amb el personal de la Universitat de València, una activitat que permeta una solució extrajudicial del cas, i elaborar-ne el projecte socioeducatiu, en el qual farà constar la seua naturalesa i objectius, el seu calendari de realització i els noms del tècnic responsable i de la persona designada per la Universitat.  
Dur a terme el seguiment de l'activitat, si no és que es dispose una altra cosa en el seu projecte socioeducatiu.  
Notificar al menor i a la seua família la suspensió de l'activitat, si és el cas, i informar el Ministeri Fiscal dels motius pels quals no han pogut dur-se a terme els compromisos assolits, als efectes del que disposen els articles 19.4 i 5 de la Llei Orgànica 5/2000.  
2. Correspon a la Unitat de Mesures Judicials de la Direcció Territorial de Benestar Social de València:  
Designar el tècnic responsable de l'execució de les mesures de realització de tasques socioeducatives i prestacions en benefici de la comunitat, i de l'elaboració del seu programa individualitzat d'execució.  
  
Valorar, junt amb el tècnic designat, la conveniència d'incloure alguna activitat organitzada per la Universitat de València en el programa individualitzat d'execució de les mesures de realització de tasques socioeducatives i prestacions en benefici de la comunitat, tenint en compte les circumstàncies personals del menor i les característiques del cas.  
Seleccionar, conjuntament amb el personal de la Universitat de València, i oït el tècnic responsable de l'execució de la mesura, l'activitat a la qual es fa referència en l'apartat anterior.  
Dur a terme el seguiment de l'execució d'estes mesures a través del professional designat. Les incidències que puguen sorgir seran comunicades al jutge de Menors i al Ministeri Fiscal.  
Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.   
  
3. La Conselleria de Benestar Social es compromet a mantindre les pòlisses de responsabilitat civil i d'accidents ja subscrites per als menors susceptibles de participar en les activitats incloses en el seu àmbit d'aplicació. Estes pòlisses preveuen una assegurança de responsabilitat civil i un altra d'accidents pels actes dels menors derivats a esta Conselleria pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, reguladora de la responsabilitat penal dels menors.  
4. El present conveni no comporta obligacions econòmiques per a la Generalitat.  
  
Tercera. Publicitat  
Totes les activitats incloses en l'àmbit d'aplicació del present conveni que siguen objecte de divulgació, difusió o publicació, hauran de fer constar de forma expressa que es realitzen en virtut d'un conveni subscrit per la Generalitat, a través de la Conselleria de Benestar Social, la Universitat de València (Estudi General) i la Fiscalia Provincial de València (Secció de Menors).  
  
Quarta. Comissió mixta paritària  
1. Per al seguiment del present conveni es constituirà una comissió mixta que estarà integrada per un màxim de dos representants de la Universitat de València; dos fiscals de la Fiscalia Provincial de València, proposats per la fiscal en cap i nomenats pel fiscal superior; i dos representants de la Conselleria de Benestar Social, els quals actuaran com a president i secretari de la comissió; i tindrà les funcions següents:  
  
a) Assenyalar les actuacions concretes a realitzar per a fer efectives les previsions del conveni.  
b) Dur a terme el seguiment del grau de compliment d'estes previsions i dels criteris fixats per la comissió.  
c) Estudiar qualsevol assumpte relatiu a l'àmbit d'aplicació del present conveni que les parts consideren d'interés.  
d) Realitzar una avaluació anual de les actuacions practicades i els resultats obtinguts.  
2. La comissió estarà integrada preferentment per persones de perfil tècnic i es reunirà amb la periodicitat que es determine en el moment de la seua constitució, que tindrà lloc dins dels tres mesos següents a la firma del present conveni, i sempre que ho sol·licite una de les parts.  
  
  
Quinta. Vigència del conveni  
El conveni tindrà un termini de vigència de dos anys des del moment de la firma, i es podrà prorrogar expressament pel mateix període de temps per acord de les parts.  
Constituirà motiu de resolució del present conveni l'incompliment de qualsevol de les seues clàusules o la concurrència de qualsevol altra causa prevista en la legislació vigent.   
Amb els termes referenciats i en prova de conformitat, subscriuen les parts el present conveni, per quadriplicat exemplar, en el lloc i la data indicats en l'encapçalament.  
La consellera de Benestar Social: Asunción Sánchez Zaplana.  
El rector de la Universitat de València (Estudi General): Esteban Morcillo Sánchez.  
El fiscal superior de la Comunitat Valenciana: Antonio Montabes Córdoba.  
La fiscal en cap de la Fiscalia Provincial de València: Teresa Gisbert Jordá.